หุ้นดาวโจนส์ปิดบวก 25.01 จุด
ดัชนีดาวโจนส์ตลาดหุ้นนิวยอร์กปิดบวก&nbsp; ขานรับผลประกอบการโกลด์แมน แซคส์
21 เม.ย. 2553

ดัชนีดาวโจนส์ตลาดหุ้นนิวยอร์กปิดบวก  ขานรับผลประกอบการโกลด์แมน แซคส์
ดัชนีเฉลี่ยอุตสาหกรรมดาวโจนส์ปิดบวก 25.01 จุด หรือ 0.23% แตะที่ 11,117.06 จุด ดัชนี S&amp;P 500 ขยับขึ้น 9.65 จุด หรือ 0.81% ปิดที่ 1,207.17 จุด และดัชนี Nasdaq ดีดขึ้น 20.20 จุด หรือ 0.81% ปิดที่ 2,500.31 จุด
ปริมาณการซื้อขายในตลาดหุ้นนิวยอร์กมีอยู่ราว 8.84 พันล้านหุ้น มีจำนวนหุ้นบวกมากกว่าหุ้นลบในอัตราส่วน 2,499 ต่อ 556
ตลาดหุ้นนิวยอร์ดดีดตัวขึ้นหลังจากโกลด์แมน แซคส์ กรุ๊ป อิงค์ เปิดเผยผลกำไรไตรมาสแรกของปี 2553 พุ่งขึ้นเกือบสองเท่า มาอยู่ที่ระดับ 3.3 พันล้านดอลลาร์ หรือ 5.59 ดอลลาร์ต่อหุ้น จากระดับ 1.81 พันล้านดอลลาร์ หรือหุ้นละ 3.39 ดอลลาร์ในปีก่อน เนื่องจากธุรกิจค้าหลักทรัพย์ของบริษัททำรายได้แข็งแกร่งแซงหน้าบริษัทอื่นๆในอุตสาหกรรมการเงิน
นอกจากนี้ ยังมีบริษัทอื่นๆที่รายงานผลประกอบการที่ดีเกินคาดเช่นกัน รวมถึงมาร์แชลล์ แอนด์ อิสลีย์ คอร์ป ซึ่งเป็นธนาคารพาณิชย์ระดับภูมิภาค บริษัท ฮาร์เลย์-เดวิดสัน อิงค์ และบริษัท อิลลินอยส์ ทูลส์ เวิร์คส์ อิงค์
อย่างไรก็ตาม หุ้นโกลด์แมน แซคส์ ปิดร่วง 2.1% เนื่องจากนักลงทุนยังคงวิตกกังวลกับการที่โกลด์แมน แซคส์ กำลังเผชิญกับคดีความ หลังคณะกรรมการกำกับหลักทรัพย์และตลาดหลักทรัพย์ (SEC) ของสหรัฐได้ยื่นฟ้อง โกลด์แมน แซคส์ รวมทั้งนายฟาบรีซ ตูร์เร รองประธานของบริษัท ซึ่งเป็นผู้รับผิดชอบในการสร้างผลิตภัณฑ์ทางการเงินที่เรียกว่า "ABACUS 2007-AC1" ซึ่งเป็นตราสารหนี้ที่มีสัญญาจำนองค้ำประกัน หรือ ตราสารซีดีโอ (collateralized debt obligation) โดย SEC ระบุว่า โกลด์แมนไม่ได้เปิดเผยข้อมูลที่สำคัญเกี่ยวกับ ABACUS 2007-AC1 ต่อนักลงทุน ซึ่งสร้างความเสียหายให้กับนักลงทุนเป็นมูลค่ามากกว่า 1 พันล้านดอลลาร์ 
ราคาน้ำมันดิบตลาด NYMEX ทะยานขึ้น 2 ดอลลาร์ แตะระดับ 83.45 ดอลลาร์/บาร์เรล ซึ่งช่วหนุนหุ้นกลุ่มพลังงานดีดตัวขึ้นด้วย โดยหุ้นเอ็กซอนโมบิลปิดบวก 1.1% หุ้นเชฟรอนปิดบวก 0.9%
ส่วนหุ้นอิลลินอยส์ ทูล ปิดพุ่ง 3.9% หุ้นฮาร์เลย์-เดวิดสัน ปิดบวก 7.3% และหุ้นมาร์แชลล์ แอนด์ อิสลีย์ ปิดพุ่ง 10.7%
นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ โดยวันพุธ กระทรวงพลังงานจะเปิดเผยตัวเลขสต็อกน้ำมันรายสัปดาห์ วันพฤหัสบดี ทางการสหรัฐจะเปิดเผยจำนวนผู้ขอรับสวัสดิการว่างงานรายสัปดาห์, ดัชนีราคาผู้ผลิต (PPI) เดือนมี.ค. และยอดขายบ้านมือสองเดือนมี.ค.  ส่วนวันศุกร์ สหรัฐจะเปิดเผยยอดสั่งซื้อสินค้าคงทนเดือนมี.ค. และยอดขายบ้านใหม่เดือนมี.ค.